**Concert din muzica dimineților noastre**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nevoia mea de vise s-a regăsit în tine.

Atunci când mi-era iarnă în suflet și-n priviri,

Fluturii prinși în ace își scuturau culoarea

Să-ți pună la picioare calde mărturisiri.

Îți respiram parfumul lăsat peste cuvinte,

Întâmpinarea tandră, secunda altei vieți...

Ne tremura în gânduri, uitată, sărbătoarea

Firavelor atingeri din alte tinereți.

Din marea agitată vin siameze valuri,

Vapoare de hârtie se văd la orizont,

Suntem ca două țărmuri în care depărtarea

Și-a-nfipt de prea iubire, cu ură, cuiul bont.

Și-n ora care trece adjudecându-și soarta,

Povestea noastră tristă se-aseamănă c-un zid

Pe care toţi nebunii fac cercuri din graffiti.

Înfig săgeți. Să-nfigă. Dincolo de perete-i vid,

E numai vid.

Din volumul Ceremonia Iubirii -

Editura Rovimed Publishers Bacău - 2013